Eskom vandeesweek glo gesaboteerDie Tutuka-kragsentrale in Mpumalanga. (Foto: Eskom) Eskom het Donderdag bevestig dat daar ŉ aantal “sabotasievoorvalle” vandeesweek by die Tutuka-kragstasie in Mpumalanga plaasgevind het. Van die beweerde sabotasievoorvalle het plaasgevind terwyl die kragstasie besig was met voorbereidings om die opwekkingseenhede weer op dreef te kry. In een van hierdie voorvalle is ŉ kabel doelbewus afgesny wat daartoe gelei het dat die eenheid se terugkeer na die kragnetwerk met drie dae vertraag is, aangesien dit ŉ tyd geneem het om die fout op te spoor. Nadat die kabel eindelik ontdek is, is dit vinnig herstel en die eenheid is tans weer operasioneel. Op dieselfde dag wat hierdie kabel gesny is, net ŉ paar uur later, het dit aan die lig gekom dat daar ŉ skielike val in druk was en dieselfde eenheid se turbinestelsel het onklaar geraak. “Daar is later ontdek dat die lugtoevoer na die turbinestelsel met kraggereedskap gesny is,” sê die kragvoorsiener in ŉ verklaring. “Dieselfde pyp is later herstel en met lug gelaai voordat die druk genormaliseer het. Die eenheid sal na verwagting vandag weer in diens wees.” Eskom meen dat hierdie dade opsetlik gedoen is om die bedrywighede van die stasie te belemmer. Gegewe die aard van die aanvalle kon dit slegs deur iemand gedoen word wat die stasie en die sekuriteitskenmerke in die gebied “redelik goed ken”. Eskom het reeds strafregtelike klagte by die polisie aanhangig gemaak en forensiese personeel was reeds op die toneel. Volgens Eskom is hierdie die vyfde voorval van sy soort sedert Maart verlede jaar. Die kragvoorsiener het vroeër veiligheidsmaatreëls by hierdie kragstasie opgeskerp, insluitend bykomende veiligheidspersoneel en gevorderde tegnologiese aparte. “Hoewel hierdie maatreëls die sekuriteit by Tutuka aansienlik verbeter het en kabeldiefstalvoorvalle verminder het, is dit duidelik dat die jongste voorvalle rede genoeg is om verdere veiligheidsverbeterings aan te bring sodat die voorsiening van elektrisiteit beveilig kan word.” Beurtkrag is sedert verlede week al in die land van krag weens die grootskaalse tekort aan opwekkingskapasiteit. Soos sake tans staan sal beurtkrag vir die res van die week voortduur.